钦定古今图书集成/明伦汇编/官常典/第456卷 > 朱治
## 钦定古今图书集成/明伦汇编/官常典/第456卷 > 朱治

按《吴志》本传，“治字君理，丹阳故鄣人也。初为县吏，后
察孝廉，州辟从事，随孙坚征伐。中平五年，拜司马，从
讨长沙零、桂等三郡贼周朝、苏马等有功。坚表治行
都尉，从破董卓于阳人。入洛阳，表治行督军校尉，特
将步骑，东助徐州牧陶谦讨黄巾。会坚薨，治扶翼策
依就袁术。后知术政德不立，乃劝策还平江东。时太”
傅马日䃅在寿春，辟治为掾，迁吴郡都尉。是时吴景
已在丹阳，而策为术攻庐江，于是刘繇恐为袁、孙所
并，遂构嫌隙，而策家门尽在州下。治乃使人于曲阿
迎太妃及权兄弟，所以供奉辅护，甚有恩纪。治从《钱
唐》欲进到吴，吴郡太守许贡拒之于由拳，治与战，大
破之。贡南就山贼严白虎，治遂入郡，领太守事。策既
走刘繇，东定会稽。权年十五，治举为孝廉。后策薨，治
与张昭等共尊奉权。建安七年，权表治为九真太守，
行扶义将军，割娄由拳、无锡、毘陵为奉邑，置长吏，征
讨夷越，佐定东南，禽截黄巾馀类。陈败万秉等。黄武
元年，封毘陵侯，领郡如故。二年，拜安国将军，金印紫
绶，徙封故鄣。权历位上将。及为吴王，治每进见，权常
亲迎，执版交拜，飨宴赠赐，恩敬特隆，至从行吏皆得
奉贽私觌。其见异如此。初，权弟翊，性峭急，喜怒快意，
治数责数，谕以道义。权从兄豫章太守贲女为曹公
子妇，及曹公破荆州，威震南土，贲畏惧，欲遣子入质。
治闻之，求往见贲，为陈安危，贲由此遂止。权常叹治
忧勤王事，性俭约，虽在富贵，车服惟供事。权优异之，
自令督军御史典属城文书，治领四县租税而已。然
公族子弟及吴四姓多出仕郡，郡吏常以千数，治率
数年一遣诣王府，所遣数百人，每岁时献御，权答报
过厚。是时，丹阳深地，频有奸叛，亦以年向老，思恋土
风，自表屯故鄣，镇抚山越。诸父老故人莫不诣门，治
皆引进，与共饮宴，乡党以为荣。在故鄣岁馀，还吴。黄
武三年卒。在郡三十一年，年六十九。